Apple vil bruge Netflix-model til gaming-tjeneste

Vi har hørt masser af rygter om både Apples filmstreamigtjeneste og et Nyhedsabonnement. Men nu mener nyhedstjenesten Bloomberg at vide, at Apple arbejder på en helt tredje tjeneste, der er en abonnementsbaseret gaming-tjeneste, hvor man for et fast månedligt beløb får adgang til en bunke spil i App Store.

Rygtet er ikke nyt; det blev løst omtalt først på året, men Bloomberg uddyber at Apple har planer om at tilbyde en samling af spil, der normalt kan købes for et engangsbeløb i App Store. Spil, der benytter in-app purchases  vil ikke kunne være med i tjenesten.

Apple har angiveligt allerede været i forhandlinger med en række spilhuse, men artiklen nævner ikke nogen konkrete partnere. Det er også usikkert om Apple er langt nok i processen til at præsentere tjenesten under mandagens It’s show time-event. I stedet spekuleres der i, at den først bliver præsenteret under World Wide Developers Conference, WWDC, i juni måned.

Gaming lader til at være et fokus hos alle de store tech-selskaber. I sidste uge præsenterede Google sin nye Stadia-spilplatform, Microsoft er ved at være klar med en næsten identisk løsning i form af Project xCloud og (i det mindre har) Facebook meddelt, at de vil samle alle gamingaktiviteter i en ny fast fane.

Apple vil bruge Netflix-model til gaming-tjeneste