Microsoft-patent omdanner telefon til håndholdt Xbox

Microsoft har ansøgt om patent på to controllere, der vil kunne omdanne smartphones til håndholdte Xbox-konsoller. Ansøgningen blev indleveret i juli måned og selv om Xbox ikke nævnes specifikt, så indeholder de medfølgende illustrationer ret genkendelige knapper og symboler.

Ifølge Digital Trends er ansøgningen specifikt på et patent på en oplader til de to controllere, der skal sluttes til en trykfølsom skærm. Controllerne har muligvis både indbyggede højttalere, et hovedtelefonstik og understøttelse for trådløse hovedtelefoner.

Med et controllersæt som det, patentet skitserer, vil man kunne undgå ret almindelige problemer med telefonen som spilleenhed, eksempelvis glidende fingre, at fingrene dækker over dele af skærmen o.s.v.

Illustration fra patentansøgningen.

Designeren Sarang Sherth fra Yanko Design har ladet sig inspirere af ansøgningen til at skabe computertegninger af, hvordan controllerne kunne se ud – og de ligner i sandhed noget, der ville kunne konkurrere mod Nintendo Switch.

Microsoft-ansøgningen kan læses her (åbner PDF i nyt vindue).

Microsoft barsler også med Projekt xCloud, der er Redmond-gigantens alternativ til Google Stadia. En streamingtjeneste hvorfra gamere kan streame pc- og konsolspil i stedet for at installere dem på computeren eller konsollen. Et sæt controllere som de viste kunne gøre xCloud interessant for smartphone-gamere også.

Microsoft-patent omdanner telefon til håndholdt Xbox